b'\n_START_ARTICLE_\nNavidezna resni\xc4\x8dnost na delovnem mestu\n_START_SECTION_\nNavidezna resni\xc4\x8dnost na trgu dela\n_START_PARAGRAPH_\nNavidezna resni\xc4\x8dnost ali VR (ang. virtual reality) za razliko od hologramov in drugih navideznih projekcij ustvari 100\xc2\xa0% digitalni svet, v katerega je gledalec v celoti potopljen.  Do leta 2020 bo navidezna resni\xc4\x8dnost na trgu vredna okrog 30 milijard dolarjev in do leta 2025 naj bi bilo prodanih 500 milijonov naglavnih setov za navidezno resni\xc4\x8dnost. Medtem ko ve\xc4\x8dina ob omembi navidezne resni\xc4\x8dnosti pomisli na videoigre in filme, ima ta vrsta tehnologije vedno ve\xc4\x8dji vpliv tudi na delovna okolja povsod po svetu._NEWLINE_V zadnjem desetletju vzporedno z njenim razvojem nara\xc5\xa1\xc4\x8da tudi koli\xc4\x8dina uporabe navidezne resni\xc4\x8dnosti v razli\xc4\x8dne namene, kot so podatkovna analiza, pregled skic, razvoj in na\xc4\x8drtovanje produkta, marketing, treningi in podobno. Precej \xc5\xa1iroko podro\xc4\x8dje postaja tudi navidezni oziroma virtualni trening (ang.\xc2\xa0\xc2\xbbcoaching\xc2\xab) in navidezno delovno okolje. Navidezna resni\xc4\x8dnost oziroma njen razvoj torej obljublja tudi, da bo in\xc5\xbeenirjem in oblikovalcem bo olaj\xc5\xa1ala razvoj produktov, prav tako pa bodo zaposleni la\xc5\xbeje delali na daljavo, torej lahko od doma in posledi\xc4\x8dno bi lahko to pomenilo njihov umik iz delovnega mesta v podjetjih, \xc4\x8de se bodo trenutni trendi nadaljevali.\n_START_SECTION_\nVirtualno oziroma navidezno delovno mesto\n_START_PARAGRAPH_\nDana\xc5\xa1nji izzivi na delovnem mestu se osredoto\xc4\x8dajo na zmanj\xc5\xa1evanje in nadzor stro\xc5\xa1kov, globalno raz\xc5\xa1irjenje posla, izbolj\xc5\xa1evanje kvalitete, izbolj\xc5\xa1evanje postre\xc5\xbebe strankam in pospe\xc5\xa1evanje postopka razvoja produkta, mnogi pa kot re\xc5\xa1itev za te te\xc5\xbeave vidijo v razvijajo\xc4\x8di se tehnologiji in virtualnem oziroma navideznem delovnem mestu, delu od doma in virtualnih pisarnah, ki predstavljajo fleksibilnost delovnega mesta._NEWLINE_Virtualno oziroma navidezno delovno mesto se ne nahaja na nobenem fizi\xc4\x8dnem mestu in je obi\xc4\x8dajno mre\xc5\xbea ve\xc4\x8d delovnih mest, ki so povezana skozi tehnologijo brez omejitev geografskih meja. Zaposleni tako lahko komunicirajo neodvisno od tega, kje se nahajajo. Poznamo tri vrste navideznega delovnega mesta: telekomunikacija, \xc2\xbbhot desking\xc2\xab\xc2\xa0(zaposleni nimajo stalne delovne mize, ampak do njih dostopajo glede na potrebe tehnologije, ki jo potrebujejo) in virtualna oz. navidezna ekipa (ve\xc4\x8d zaposlenih dela v tesni ekipi, \xc4\x8deprav so si fizi\xc4\x8dno oddaljeni, prek tehnolo\xc5\xa1kih medijev). _NEWLINE_Virtualna oziroma navidezna pisarna pa se nana\xc5\xa1a na storitve, za katere pla\xc4\x8damo, a zanje ne obstaja neko fizi\xc4\x8dno delovno mesto. Vklju\xc4\x8duje storitve na daljavo, lahko tudi kot strokovna pomo\xc4\x8d preko digitalne komunikacije v \xc5\xbeivo. Primer virtualnih pisarn so oddaljeni receptorji, virtualni asistenti, klicni centri, glasovna sporo\xc4\x8dila ipd. Z navidezno resni\xc4\x8dnostjo bodo taki na\xc4\x8dini dela o\xc5\xbeiveli.\n_START_SECTION_\nVR in delo na daljavo\n_START_PARAGRAPH_\n\xc4\x8cas razvite tehnologije nam omogo\xc4\x8da, da delo opravljamo kadarkoli in kjerkoli. Danes delovno okolje ni ve\xc4\x8d omejeno strogo na fizi\xc4\x8dno lokacijo in tehnologija, ki je denarno dosegljiva in sofisticirana, omogo\xc4\x8da, da so zaposleni vedno \xc2\xbbpovezani\xc2\xab\xc2\xa0s slu\xc5\xbebo. \xc5\xa0tevilo ljudi, ki delajo od doma, nara\xc5\xa1\xc4\x8da. Navidezna resni\xc4\x8dnost bo pospe\xc5\xa1ila delo na daljavo, saj se bodo zaposleni la\xc5\xbeje digitalno povezali med seboj. Npr. Facebook \xc5\xbee razvija virtualne klepetalnice in tak na\xc4\x8din dela bi se kaj kmalu lahko preselil v podjetja. Ta pojav pa je s seboj prinesel tudi neprijetne posledice; \xc4\x8das, ki ga zaposleni pre\xc5\xbeivijo ob delu zunaj uradnih ur, se je pove\xc4\x8dal, kar predstavlja dilemo za razvoj virtualnih \xc4\x8dlove\xc5\xa1kih virov (VHRD). A \xc5\xbeelja, da bi omogo\xc4\x8dili dostopne in priro\xc4\x8dne prilo\xc5\xbenosti za u\xc4\x8denje, je pogosto v nasprotju s prizadevanjem zaposlenega posameznika, ki se trudi ustvariti in vzdr\xc5\xbeevati ravnote\xc5\xbeje med delom in \xc5\xbeivljenjem.\n_START_SECTION_\nZmanj\xc5\xa1evanje stresa na delovnem mestu\n_START_PARAGRAPH_\nZadnje \xc4\x8dase z razvojem navidezne resni\xc4\x8dnosti nara\xc5\xa1\xc4\x8da tudi navdu\xc5\xa1enje nad njeno uporabo za ocenjevanje in uravnavanje stresa. S pomo\xc4\x8djo navidezne resni\xc4\x8dnosti lahko na podlagi vedenjsko-kognitivne terapije izpostavljamo posameznike potencialnim stresorjem, npr. zaposlene postopno izpostavimo stresni situaciji na delovnem mestu v navidezni resni\xc4\x8dnosti, da tako zmanj\xc5\xa1amo stres na delovnem mestu. Cilj je virtualno predstaviti stresor, ki naj se pojavlja skupaj z u\xc4\x8dinkovito strategijo spoprijemanja, ki zaposlenega pripravi na soo\xc4\x8danje s podobnimi situacijami v realnem \xc5\xbeivljenju oziroma na delovnem mestu. _NEWLINE_V raziskavi je dvajset medicinskih sester sodelovalo v navideznih simulacijah stresnih situacij na delovnem mestu. Med izpostavljenostjo razli\xc4\x8dnim navideznim (delovnim) okoljem so udele\xc5\xbeenkam merili ritem dihanja ter spremljali elektrokadriogram. Uporaba VR scenarijev je pripomogla k statisti\xc4\x8dno pomembni spremembi anksioznosti (p < .01). Uporaba navidezne resni\xc4\x8dnosti torej predstavlja novo, precej zanesljivo metodo ocenjevanja stresa in drugih dejavnikov na delovnem mestu, v prihodnosti pa bi lahko navidezno resni\xc4\x8dnost uporabili tudi za terapije in klini\xc4\x8dne prakse (v smeri zdravljenja).\n_START_SECTION_\nMo\xc5\xbenosti uporabe na specifi\xc4\x8dnih delovnih mestih\n_START_PARAGRAPH_\nZ navidezno resni\xc4\x8dnostjo bodo podjetja hitreje in la\xc5\xbeje razvila produkte. S to tehnologijo ne bo ve\xc4\x8d treba uporabljati glinenih modelov ali maket, kar bo in\xc5\xbeenirjem in oblikovalcem olaj\xc5\xa1alo in pospe\xc5\xa1ilo potek dela. Tudi zaposlenim v marketingu se z razvojem navidezne resni\xc4\x8dnosti odpirajo nove prilo\xc5\xbenosti ogla\xc5\xa1evanja z npr. posnetki v navidezni resni\xc4\x8dnosti (360-stopinjski pogled). Z navidezno resni\xc4\x8dnostjo pa se bodo zmanj\xc5\xa1ali stro\xc5\xa1ki storitev, saj si bodo z njeno pomo\xc4\x8djo stranke lahko postregle same (npr. pri nakupovanju pohi\xc5\xa1tva in na\xc4\x8drtovanju notranje opreme), torej bo to ugodno za podjetja, ki ponujajo razli\xc4\x8dne storitve, in njihovim zaposlenim.\n_START_SECTION_\nNegativni vidiki uporabe\n_START_PARAGRAPH_\nNavidezna resni\xc4\x8dnost bo morda vodila v umik (predvsem mladih) iz delovne skupnosti. \xc5\xa0tudije ka\xc5\xbeejo, da pogosto igranje videoiger vodi v odklanjanje zaposlitve in kasnej\xc5\xa1o osamosvojitev, popularizacija navidezne resni\xc4\x8dnosti v videoigrah, ki \xc5\xa1e bolj zasvaja, pa bi lahko mlade vodila v umik s trga dela ali v manj dela._NEWLINE_Raziskave so pokazale, da je kar 44\xc2\xa0% zaposlenih poro\xc4\x8dalo o preobremenjenosti na delovnem mestu. Prav tako poro\xc4\x8dajo, da ne morejo premakniti dela domov brez spreminjanja njihovih medosebnih odnosov; \xc4\x8deprav uporaba tehnologije, kot je navidezna resni\xc4\x8dnost, pove\xc4\x8duje povezanost s slu\xc5\xbebo, produktivnost, u\xc4\x8dinkovitost in  fleksibilnost, integracija dela in \xc5\xbeivljenja doma pogosto vodi v zabrisane meje med tema dvema aspektoma \xc5\xbeivljenja zaposlenih in tako prinese dolo\xc4\x8dene neugodnosti.'